| Papuxa paporrubia*Sylvia cantillans* |
| --- |
|  |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Passeriformes |
| Familia: | Sylviidae |
| Xénero: | ***Sylvia*** |
| Especie: | ***S. cantillans*** |

 |
| Nome binomial |
| ***Sylvia cantillans***(Pallas, 1764) |

A **papuxa paporrubia** (*Sylvia cantillans*) é un paxaro pequeno da familia das papuxas (Sylviidae) que cría no extremo sur de Europa e no norte de África.

Descrición
----------

Son paxaros duns 12,5 cm de lonxitude. A plumaxe é distinta entre machos e femias. Nos machos o lombo e a cabeza son gris azulados, as ás e a cola de cor gris pardo, a barbadela, a gorxa e o peito son de cor avermellada. Ten un "bigote" branco. O ventre e os lados son brancos. A femia ten a cabeza máis gris, e acastañada por riba e abrancazada por debaixo. Ten un anel branco ó redor dos ollos, mentres que o macho o ten vermello.

Distribución e hábitat
----------------------

Está presente como ave reprodutora nas áreas máis ó sur de Europa e no noroeste de África. Nos últimos tempos aparece cada vez con máis frecuencia como visitante en zonas centroeuropeas. É unha ave migratoria, que pasa os invernos ó longo da fronteira sur do deserto do Sáhara.

Vive preferentemente en ladeiras soleadas de outeiros con vexetación de tipo mediterráneo, espiñosa e mesta Comparte este biótopo con especies da mesma familia.

Reprodución
-----------

 *Sylvia cantillans* 
Crían entre abril e os primeiros días de xuño. Fan os niños entre o mato mesto, preto do chan. Constrúenos con pallas e cascas de romeu ou doutras plantas. As paredes exteriores cóbrenas con teas de araña. Poñen no fondo un forro de pelos de animais e peluxe de orixe vexetal. A posta componse de tres ou catro ovos averdesados con pencas mais escuras, que miden uns 16,5 × 12,9 mm e pesan 1,42 g.

Ámbolos dous pais chocan os ovos de 11 a 13 días, aínda que é a femia a que pasa máis tempo incubando. Os pitos nacen sen plumas e teñen a boca vermella coa beira amarela. Os dous proxenitores encárganse da alimentación. A femia protexe os polos do mal tempo e do sol abrindo as ás por riba deles. Pasan no niño 11 ou 12 días. Se a mai comeza unha segunda posta, o macho segue alimentando só ós fillos.

Alimentación
------------

É insectívora, pero come tamén bagas.

Taxonomía
---------

Parece estar relacionada coa papuxa de Sardeña (*Sylvia melanocephala*). Nas dúas especies os machos teñen bigotes brancos a parte superior da cabeza escura e aneis vermellos ó redor dos ollos.

Ten varias subespecies, se cadra diferenciadas dabondo para ser consideradas especies separadas. Todas teñen plumaxe diferente, cantos diferentes e son alopátricas:

* *Sylvia cantillans cantillans*, que cría na Italia peninsular e do noroeste, en Sicilia, sur de Francia e Península Ibérica.
* *Sylvia cantillans inornata*, cría no noroeste de África.
* *Sylvia cantillans albistriata*, cría dende o nordeste de Italia e cara ó sueste ata ó sur de Turquía.
* *Sylvia cantillans moltonii*, endémica de Córsega, Sardeña e as illas Baleares.

Onomástica noutras linguas
--------------------------

* **Alemán**: Weißbartgrasmücke
* **Búlgaro**: Chervenoguxo koprivarche (Червеногушо коприварче)
* **Español**: Curruca carrasqueña
* **Finlandés**: Rusorintakerttu
* **Francés**: Fauvette passerinette
* **Inglés**: Subalpine Warbler
* **Noruegués**: Rødstrupesanger

Notas
-----

1. ↑  BirdLife International (2012). "*Sylvia cantillans*". *Lista Vermella de especies ameazadas. Versión 2013.2* (en inglés). Unión Internacional para a Conservación da Natureza. Consultado o 26 de novembro de 2013.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Papuxa paporrubia Modificar a ligazón no Wikidata*** |

|  |  |
| --- | --- |
|  | Wikispecies posúe unha páxina sobre:  ***Papuxa paporrubia*** |

### Bibliografía

* Brambilla, Mattia; Vitulano, Severino; Spina, Fernando; Bacetti, Nicola; Gargalllo, Gabriel; Fabbri, Elena; Guidali, Franca; Randi, Ettore (2008). "A molecular phylogeny of the *Sylvia cantillans* complex: Cryptic species within the Mediterranean basin". *Molecular Phylogenetics and Evolution* **48** (2): 461–472. doi:10.1016/j.ympev.2008.05.013.
* Svensson, Lars (2013). "A taxonomic revision of the Subalpine Warbler *Sylvia cantillans*". *Bulletin of the British Ornithologists’ Club* **133**: 240–248.
* Svensson, Lars (2013). "Subalpine Warbler variation and taxonomy". *British Birds* **106** (11): 651–668.

|  |  |
| --- | --- |
| Control de autoridades | 
* Wd: Q738687
* MAG: 2779541364

 |

|  |  |
| --- | --- |
| Identificadores taxonómicos | 
* Avibase: 5F33823D
* BirdLife: 103874024
* Dyntaxa: 6001986
* eBird: subwar1
* EUNIS: 1297
* FE: 97340
* FE-New: ID
* GBIF: 2492950
* iNaturalist: 15283
* IRMNG: 10424501
* ITIS: 563187
* IUCN: 103874024
* NBN: NHMSYS0000530635
* Soortenregister: 139627
* TAXREF: 4229
* Xeno-canto: Sylvia-cantillans

 |